Oslo (NTB): Et norsk selskap skal være alene om en avansert avlyttingsteknologi som kan bli tatt i bruk i et av USAs største fengsler.

Ifølge Dagens Næringsliv har selskapet Squarehead Technology mottatt millionstøtte fra den norske staten gjennom Innovasjon Norge.

Det er i forbindelse med de nyeste lekkasjene fra varslernettstedet WikiLeaks at navnet til det norske firmaet har dukket opp.

Avlyttingsutstyret gjør det mulig å avlytte større områder med mye støy og mange mennesker, og teknologien skal kunne fange opp enkeltstemmer i en stor menneskemengde. Brukeren kan zoome inn på ønskede samtaler og isolere dem fra øvrig støy.

Dokumentene avslører at et av USAs største fengsler, Federal Correctional Institute i Otisville i New York, er i ferd med å kjøpe avlyttingsutstyret. Blant fengslets innsatte er storsvindleren Bernie Madoff.

Kjøpet vil bli gjennomført uten anbudsprosess fordi det norske selskapet er alene om å tilby denne teknologien, ifølge dokumentene.

Det norske firmaets utstyr skal også ha blitt markedsført under sikkerhetsmessen Milipol Qatar, som beskrives som en inngangsport til det svært lønnsomme sikkerhetsmarkedet i Midtøsten.

Dagens Næringsliv har ikke lykkes i å få noen kommentarer fra selskapets ledelse. (©NTB)